Hollywood: Swendelaar kry eie TV-program; Miley maak musiekgeskiedenisMiley Cyrus. (Foto: Miley Cyrus/Facebook) Maroela Media bied jou ’n opsomming van die week se jongste internasionale vermaaknuus. Miley Cyrus se jongste enkelsnit, “Flowers”, het soveel aandag getrek dat dit skoon ’n wêreldrekord ingeoes het. Dié liedjie, wat op 12 Januarie vanjaar uitgereik is, het op 19 Januarie die Spotify-rekord vir die meeste kere geluister in ’n enkele week, laat spat. Volgens Guinness World Records is “Flowers” ’n allemintige 96 miljoen keer geluister in die eerste week nadat dit uitgereik is. Bespiegelinge dat sy die liedjie oor haar eksman, die Australiese akteur Liam Hemsworth, geskryf het, versprei ook soos ’n veldbrand op sosiale media. “Flowers” is die eerste enkelsnit van Miley se nuwe album wat in Maart vanjaar uitgereik gaan word. Aanhangers van die Netflix-dramareeks, Inventing Anna, kan solank die springmielies gereed kry en hulself tuismaak voor die kassie. En dié keer vir die regte Anna Delvey. Anna, wat tans in huisarres in New York is, het pas haar eie werklikheidsreeks, Delvey’s Dinner Club, gekry. Anna Sorokin, oftewel Anna Delvey, kry eersdaags haar eie TV-program. (Foto: Timothy A. Clary/AFP) Anna Sorokin het met die naam Anna Delvey vriende, asook banke en hotelle, bedrieg met haar fopstorie dat sy ’n ryk erfgenaam is. Sy is later skuldig bevind op drie aanklagte van diefstal en een van poging tot diefstal en is in 2019 tronk toe gestuur. Sy is egter in Februarie 2022 uit die tronk vrygelaat en kort daarna deur die Amerikaanse Immigrasie- en Doeaneagentskap (ICE) in aanhouding geneem. Dit was egter van korte duur, in Oktober 2022 was sy weer op vrye voet. Dit stuit haar egter nie om glansryke gaste na haar huis te nooi vir die verfilming van Delvey’s Dinner Club nie. Volgens ’n aankondiging wat op 25 Januarie oor dié reeks gemaak is, gaan Anna haarself “een aandete-partytjie ná die ander” herverken in die nuwe reeks. Akteurs, musikante, joernaliste en ander gesogte gaste is onder andere op die lys van mense wat na Anna se New York-woning genooi gaan word. Die werklikheidster Kylie Jenner het omtrent die koppe laat draai toe sy by die Schiaparelli Haute Couture Somer/Lente 2023-vertoning met ŉ reuse-leeukop-bykomstigheid opgedaag het. Kylie Jenner. (Foto: Kylie Jenner/Instagram) Dié unieke uitrusting, wat kompleet soos ’n regte leeu gelyk het, vorm as’t ware deel van Schiaparelli se somer- en lenteversameling en is ook nie die enigste wilde dier wat as bykomstigheid gebruik is nie. Die vertoning het op 23 Januarie vanjaar in Parys plaasgevind en is deur bekendes soos Kylie en Doja Cat bygewoon. Naomi Campbell, uitgevat met ’n fop-wolfkop as bykomstigheid, was onder meer een van die modelle wat tydens die vertoning op die loopplank te siene was. Die opspraakwekkende versameling het egter ’n pak slae op sosiale media gekry, met talle mense wat van mening is dat hoewel dit fopkoppe is, dit die jag van eksotiese diere aanmoedig. Bykomende bronne: Jacaranda FM, E! News, The New York Times, Vogue